Branduglan situr hin spakasta á öxl Tuma eins og sjá má . Ljósm. reykholar.is . Branduglan er meðal þeirra tæplega sextíu fuglategunda sem verpa í héruðunum við Breiðafjörð og í Breiðafjarðareyjum . Enda þótt hún sé styggur fugl að jafnaði er ekki að sjá að ungarnir hræðist „ Tuma “ , Tómas Sigurgeirsson , bónda á Reykhólum , heldur leyfa þeir honum að handfjatla sig að vild og sitja sallarólegir á öxlum hans . Branduglan verpir á hverju ári í nýju skógræktinni skammt frá bænum og segir Tumi að þetta séu góðir nágrannar . Ungarnir eru orðnir fleygir , en fljótlega eftir að myndin var tekin af unganum sem situr á öxlinni á honum , flaug hann sína leið . Þessi ungi er einn þriggja sem komust á legg úr hreiðrinu að þessu sinni . Frá þessu greinir fréttahaukurinn Hlynur Þór Magnússon á hinum skemmtilega vef Reykhólahrepps , sem Hlynur hefur tekið að sér að fóðra daglega á fréttum . Hann botnar fréttina með því að segja að fuglar sem sitji á öxlum manna hvísli jafnan leyndarmálum , hvort heldur það séu hrafnar , uglur , páfagaukar eða aðrar tegundir . Tumi vildi ekki ljóstra því upp því sem unginn hvíslaði að honum en segir að það muni koma fram seinna .